Verkiesing 2019: Onluste is grootste bedreiging, sê SAPDArgieffoto (Foto: Motshwari Mofokeng/African News Agency/ANA) Onrus in gemeenskappe is die grootste bedreiging vir die algemene verkiesing op 8 Mei, het die topbestuur van die SAPD Dinsdag aan LP’s gesê. Genl.maj. Zeph Mkhwanazi het aan die polisie se portefeuljekomitee gesê ŉ bedreigingsassessering deur die SAPD voor die verkiesing het op gemeenskapsbetogings, kwessies met afbakening, geweld in die openbarevervoerbedryf, studentebetogings en politieke konflik gedui. “Die grootste bedreiging vir die verkiesing is die onrus wat deur verskillende kwessies veroorsaak word wat strek van water, behuising en paaie. Ons ondersoek dié kwessies. Ons het ŉ gebeurlikheidsplan,” het Mkhwanazi gesê. Volgens hom word die gemeenskapsbetogings hoofsaaklik in Gauteng, KwaZulu-Natal, die Oos-Kaap, Mpumalanga, die Wes-Kaap en Noordwes verwag. Altesaam 81 938 polisiebeamptes sal voor en ná die verkiesing ontplooi word. Reserviste sal ook ontbied word om bystand te lewer. Nasionale reaksiespanne en die Suid-Afrikaanse Nasionale Weermag sal ook op bystand wees. Die SANW en rampbestuurspanne sal ook ontplooi word as beurtkrag geïmplementeer word en dit ŉ bedreiging inhou vir die stembusse. Lt.genl. Fannie Masemola, adjunk-polisiekommissaris, het aan LP’s gesê kragopwekkers sal saam met die Onafhanklike Verkiesingskommissie in gebruik geneem word.